Ταλιατέλες με πιπεριά Φλωρίνης, φέτα και μαϊντανό
Ο συνδυασμός της πιπεριάς με τη φέτα και τον μαϊντανό στη σάλτσα απογειώνουν γευστικά τη μακαρονάδα.
500 γρ. (1 πακέτο) ταλιατέλες, 4 πιπεριές Φλωρίνης από βάζο, κομμένες σε λεπτές λωρίδες, 1 μέτριο ξερό κρεμμύδι, σε λεπτές φέτες, 250 γρ. φέτα *, κομμένη σε κυβάκια περίπου 2 εκ., τα φύλλα από 3 - 4 κλωνάρια φρέσκο μαϊντανό, ψιλοκομμένα, 80 ml λευκό ξηρό κρασί, 40 ml ελαιόλαδο, αλάτι, φρεσκοτριμμένο πιπέρι
Σε μια βαθιά κατσαρόλα με άφθονο αλατισμένο νερό που κοχλάζει βράζουμε τις ταλιατέλες 1 λεπτό λιγότερο από ό,τι λένε οι οδηγίες της συσκευασίας. Κρατάμε 200 ml από το νερό όπου βράσαμε τα ζυμαρικά, τα σουρώνουμε και τα αφήνουμε στην άκρη. Στην ίδια κατσαρόλα ζεσταίνουμε το ελαιόλαδο σε μέτρια φωτιά και σοτάρουμε το κρεμμύδι για περίπου 2 - 3 λεπτά, μέχρι να μαλακώσει λίγο.  Προσθέτουμε τις πιπεριές, ανακατεύουμε 1 - 2 φορές και σβήνουμε με το κρασί. Μετά από 2 - 3 λεπτά, όταν εξατμιστεί το αλκοόλ, προσθέτουμε τα ζυμαρικά, το νερό που είχαμε κρατήσει στην άκρη, πασπαλίζουμε με αλάτι, φρεσκοτριμμένο πιπέρι και σκορπίζουμε τη φέτα και το μαϊντανό. Αποσύρουμε από τη φωτιά, ανακατεύουμε απαλά να αναμειχθούν τα υλικά και σερβίρουμε.
Ζυμαρικά,Πιπεριές,Τυρί